ครึ่งทางเบิกจ่ายงบ’58 ผ่านเส้นยาแดงผ่าแปด
การเบิกจ่ายครึ่งปีงบประมาณ 2558 สอบผ่านเส้นยาแดงผ่าแปด 50.8% เชื่อเบิกจ่ายหลังจากนี้คล่องตัวขึ้นดันเศรษฐกิจฟื้นตัวเร็ว
1 เม.ย. 2558

การเบิกจ่ายครึ่งปีงบประมาณ 2558 สอบผ่านเส้นยาแดงผ่าแปด 50.8% เชื่อเบิกจ่ายหลังจากนี้คล่องตัวขึ้นดันเศรษฐกิจฟื้นตัวเร็ว
แหล่งข่าวจากกระทรวงการคลังเปิดเผยว่า การเบิกจ่ายงบประมาณปี 2558 วงเงิน 2.57 ล้านล้านบาทเบิกจ่ายจนถึงวันที่ 27 มี.ค. 2558 ที่ผ่านมา หรือเกือบครบ 6 เดือนแรกของปีงบประมาณ สามารถเบิกจ่ายไปได้ประมาณ 1.3 ล้านล้านบาท หรือคิดเป็น 50.8% ของงบประมาณทั้งหมด
ทั้งนี้ สามารถแบ่งออกเป็นงบประจำในวงเงิน 2.12 ล้านล้านบาท เบิกจ่ายได้ 1.17 ล้านล้านบาท หรือคิดเป็นสัดส่วน 53.6% ของวงเงินงบประจำ ส่วนงบประมาณลงทุนวงเงินทั้งสิ้น 4.49 แสนล้านบาท สามารถเบิกจ่ายได้ 1.33 แสนล้านบาท หรือคิดเป็นสัดส่วน 29.8% ขณะที่การเบิกจ่ายงบประมาณเหลื่อมปี วงเงินทั้งสิ้น 3.6 แสนล้านบาท สามารถเบิกจ่ายได้ 1.34 แสนล้านบาท หรือในสัดส่วน 3.8%
แหล่งข่าวเปิดเผยด้วยว่า การเบิกจ่ายงบประมาณเฉพาะในเดือน มี.ค.ที่ผ่านมา เริ่มเบิกจ่ายได้รวดเร็วมากขึ้น โดยเฉพาะงบประมาณลงทุน ทำให้การเบิกจ่ายงบประมาณในครึ่งแรกของปีทำได้ถึง 50% ของวงเงินงบประมาณทั้งหมด
สำหรับการเบิกจ่ายในช่วงครึ่งปีหลังที่เหลือ คาดว่าจะทำได้เร็วกว่าช่วงครึ่งปีที่ผ่านมา เนื่องจากมีมาตรการเร่งเบิกจ่ายงบประมาณ ในส่วนของงบลงทุนก็มีการเร่งทำสัญญาผูกพันส่วนใหญ่ไปแล้ว และกำลังอยู่ระหว่างขั้นตอนการเบิกจ่าย ซึ่งเชื่อว่าจะมีส่วนช่วยกระตุ้นให้เศรษฐกิจปีนี้ฟื้นตัวได้รวดเร็วขึ้น